b'\n_START_ARTICLE_\nBo\xc5\xa1o reakcija\n_START_PARAGRAPH_\nBo\xc5\xa1o reakcija yra anglies dvideginio ir vandenilio chemin\xc4\x97 reakcija, kurios metu gaunama atomin\xc4\x97 anglis (grafitas), vanduo ir 10\xc2\xa0% reakcijai sunaudotos \xc5\xa1ilumos. Reakcijai vykti kaip katalizatorius reikalinga gele\xc5\xbeis ir 530\xe2\x80\x93730 laipsni\xc5\xb3 pagal Celsij\xc5\xb3 temperat\xc5\xabra._NEWLINE_Reakcija u\xc5\xbera\xc5\xa1oma taip:_NEWLINE_CO\xe2\x82\x82(d) + 2\xc2\xa0H\xe2\x82\x82(d) \xe2\x86\x92 C(k) + 2\xc2\xa0H\xe2\x82\x82O(d)_NEWLINE_\xc5\xa0i reakcija i\xc5\xa1 tikr\xc5\xb3j\xc5\xb3 yra dviej\xc5\xb3 reakcij\xc5\xb3 gavinys. Pirmoji vyksta grei\xc4\x8diausiai:_NEWLINE_CO\xe2\x82\x82 + H\xe2\x82\x82 \xe2\x86\x92 CO + H\xe2\x82\x82O_NEWLINE_Sekanti reakcija nulemia chemin\xc4\x97s Bo\xc5\xa1o reakcijos greit\xc4\xaf:_NEWLINE_CO + H\xe2\x82\x82 \xe2\x86\x92 C + H\xe2\x82\x82O_NEWLINE_Pilnos reakcijos metu i\xc5\xa1siskiria 2,3\xc3\x9710\xc2\xb3 d\xc5\xbeauli\xc5\xb3 kiekvienam gramui anglies dvideginio, sureagavusio 650\xc2\xa0\xc2\xb0C temperat\xc5\xabroje. Reakcija vyksta temperat\xc5\xabr\xc5\xb3 ruo\xc5\xbee tarp 450 ir 600\xc2\xa0\xc2\xb0C._NEWLINE_Reakcij\xc4\x85 galima paspartinti naudojant gele\xc5\xbeies, kobalto ar nikelio katalizatori\xc5\xb3. Rutenis taip pat spartina reakcij\xc4\x85._NEWLINE_Kartu su Sabatj\xc4\x97 reakcija, Bo\xc5\xa1o chemin\xc4\x97 reakcija nagrin\xc4\x97jama kaip vienas i\xc5\xa1 b\xc5\xabd\xc5\xb3 \xc5\xa1alinti anglies dvidegin\xc4\xaf ir gaminti gryn\xc4\x85 vanden\xc4\xaf kosmin\xc4\x97se stotyse _NEWLINE_Reakcija taip pat naudojama gaminti grafitui radioaktyviosios anglies datavimo mas\xc4\x97s spektrometru metu._NEWLINE_Reakcija pavadinta vokie\xc4\x8di\xc5\xb3 chemiko Karlo Bo\xc5\xa1o vardu._NEWLINE_Tiriamas Bo\xc5\xa1o reakcijos panaudojimas kosmini\xc5\xb3 sto\xc4\x8di\xc5\xb3 gyvyb\xc4\x97s palaikymo sistemose. Nors \xc5\xa1ios reakcijos panaudojimas \xc4\xafgalina gauti visi\xc5\xa1kai u\xc5\xbedar\xc4\x85 deguonies ir vandenilio apykaitos rat\xc4\x85, kurio metu kaip atliekos gaminama anglis, i\xc5\xa1kylantys sunkumai rei\xc5\xa1kia, kad reikalingi i\xc5\xa1samesni moksliniai tyrimai, kol Bo\xc5\xa1o reaktorius taps tikrove. Pagrindiniai sunkumai i\xc5\xa1kyla palaikant auk\xc5\xa1t\xc4\x85 reakcijos temperat\xc5\xabr\xc4\x85 ir susidariusiais anglies suod\xc5\xbeiais ter\xc5\xa1iamas katalizatoriaus pavir\xc5\xa1ius, \xc5\xbealingai \xc4\xaftakojantis reakcijos na\xc5\xa1um\xc4\x85.'